tartuNLP/wikipedia-smugri-20251201 huggingface dataset:
Krasnooktjabrskin piiri

Krasnooktjabrskin piiri (; tataariksi Кызыл Октябрь районы, "Qızıl Oktəber rayonı"; suomeksi ”Punaisen lokakuun piiri”) on kunnallinen itsehallintoalue Nižni Novgorodin alueella Venäjällä. Vuonna 1929 perustetun piirin pinta-ala on 886,2 neliökilometriä. Asukkaita on 12 800 henkeä (vuonna 2010).
Sijainti.
 Krasnooktjabrskin piiri sijaitsee Nižni Novgorodin alueen kaakkoisosassa. Se rajoittuu lounaassa Bolšoje Boldinon, lännessä Gaginon, pohjoisessa Sergatšin, koillisessa Pylnan ja kaakossa Setšenovon piireihin sekä etelässä Mordvan tasavaltaan.
Piiriin kuuluu 12 maalaiskuntaa: Bolšoje Rybuškino, Jendovištši, Ketšasovo, Kljutšištši, Maresjevo, Medjany, Pošatovo, Salgan, Sarga, Semjonovka, Tšembilei ja Urazovka. Hallinnollinen keskus on Urazovkan kylä, josta on 175 kilometriä alueen pääkaupunkiin Nižni Novgorodiin. Asutuskeskuksia on yhteensä 41.
Väestö.
Piirin väestöstä suuri osa on tataareja. Heidän lisäkseen piirissä asuu mm. venäläisiä ja mordvalaisia. Tärkein uskonto on islam. Moskeijoita on 21 ja kirkkoja yksi.
Pääelinkeino on maanviljely. Piirissä toimii 21 maatalousyritystä ja 49 yksityisviljelijää. Lisäksi on pienimuotoista elintarviketeollisuutta ja kalankasvatuslaitos.
Piirissä on 12 lastentarhaa, 18 koulua, 29 kerhotaloa ja piirisairaala. Paikallislehtenä ilmestyy "Selskije vesti" (”Maaseudun sanomat”).
Nähtävyyksiin kuuluu Medjanyn kylään vuosina 1992–1994 rakennettu erikoinen moskeija, jonka yhteydessä toimii Nižni Novgorodin seudun tataareista kertova museo.
Barney-karhu ja Benny-aasi

Barney-karhu ja Benny-aasi (engl. Barney Bear and Benny Burro) ovat yhdysvaltalaisia sarjakuva- ja piirroselokuvahahmoja.
Filmit.
Barney-karhu-hahmon keksi vuonna 1939 animaattori Rudolf Ising MGM Cartoon Studios -yhtiöstä. Ensimmäinen Barney- filmi "The Bear that Couldn't Sleep" ilmestyi heinäkuussa 1939. Ising lähti yhtiön palveluksesta 1943, jonka jälkeen filmejä ohjasivat George Gordon, Preston Blair, Michael Lah ja Dick Lundy. Barney-piirrosfilmien teko lopetettiin 1954. Filmejä tehtiin yhteensä 26. Benny-aasi oli mukana näistä vain yhdessä, "Little Gravel Voice" vuonna 1942 eikä hänen nimeään mainittu filmissä.
Sarjakuvat.
Dell-yhtiö alkoi vuonna 1942 julkaista sarjakuvalehteä "Our Gang", jonka sarjat perustuivat MGM:n piirroselokuvahahmoihin.
Alusta alkaen lehdessä oli Barney-karhu-sarjakuvia, joita kahden ensimmäisen vuoden ajan piirsi Walt Kelly. Benny-aasin ensimmäinen sarjakuvaseikkailu ilmestyi marraskuussa 1943, ja sen piirsi Carl Barks. Toukokuussa 1944 alkoi Barks piirtää Benny-aasi-sarjoja. Benny-aasi tuli mukaan samaan sarjakuvaan Barneyn kanssa, ja tästä lähtien sarjakuvan nimi oli "Barney Bear and Benny Burro". Barks piirsi lehteen yhteensä 29 näiden hahmojen sarjakuvatarinaa, kolme Benny-sarjakuvaa ja 26 sarjakuvaa, joissa olivat sekä karhu että aasi. Viimeinen ilmestyi heinäkuussa 1947.
Sarjakuva jatkui lehdessä muiden piirtämänä 1950-luvulle saakka.
Sarjakuvat Suomessa.
Tom ja Jerry -lehdessä julkaistiin Barksin (ja muidenkin) piirtämiä Barney-karhu ja Benny-aasi -sarjoja vuosina 1983-1985 sekä uusintoina 1990-luvulla. Suomessa Barney ja Benny ovat tunnettu myös nimellä Nalle Karhunen ja Julle Jukuri. 1990-luvun alussa ilmestyi kaksi Barney-karhu ja Benny-aasi -albumia.
Sarjakuvien uusintapainoksia muissa maissa.
Englanniksi Barksin piirtämiä Benny- ja Barney-sarjoja on julkaistu uusintoina harvoin. Vuonna 1979 ilmestyi mustavalkoinen "Barks Bear Book", johon oli koottu kaikki Barksin piirtämät ei-Disney-sarjakuvat. Yhdysvaltalaisessa Tom &amp; Jerry -lehdessä julkaistiin 1990-luvulla muutamia k.o. sarjoista värillisinä
Vuonna 2010 ilmestyi Ruotsissa kirja "Bruno Björn och hans vänner", jossa kaikki Barksin Barney- ja Benny-sarjat julkaistiin värillisinä. Mukana on myös kaksi Lurppa-tarinaa sekä Barksin ainoa Putte Possu-sarjakuva.
Penismurtuma

Penismurtuma tarkoittaa siittimen paisuvaiskudosta ympäröivän valkokalvon ("tunica albuginea") repeytymistä. Penismurtuman yleisin syy on usein peniksen osuma esimerkiksi naisen häpyluuhun yhdynnän aikana. Penismurtuma saattaa olla myös seuraus aggressiivisesta itsetyydytyksestä.
Murtuessaan penis taittuu ja sen paisuvainen repeää. Penismurtuman yleisimpiä tuntomerkkejä ovat murtuessa kuuluva napsahdus, kipu, turvotus, mustelmat ja peniksen käyristyminen.
Penismurtuma hoidetaan leikkauksella. Toimenpiteessä poistetaan veri ja ommellaan revennyt valkokalvo. Ennuste on leikkaushoidossa hyvä, sillä noin yhdeksän kymmenestä paranee hyvin ja he pystyvät saamaan erektion jatkossakin.
Lähteet.
Vihaposti

Vihaposti on sähköisesti tai perinteisesti postitettua häirintää. Vihaposti voi koostua vastaanottajan herjaamisesta tai uhkailusta. Yleensä kirjeiden kieli on poikkeuksellisen röyhkeää. 
Vastaanottaja voi saada halveksivia kommentteja liittyen yksilön etnisyyteen, seksuaalisuuteen, uskontoon, älykkyyteen, poliittiseen ideologiaan, etiikkaan tai ulkonäköön. Yleensä vihaposti sisältää hävyttömyyksiä tai voi olla vain negatiivissävyinen paheksuva viesti. 
Lehdissä ja internetissä on kerrottu tapauksista, joissa vihaposti on johtanut väkivaltaan.
Päiväntasaajan Guinean naisten jalkapallomaajoukkue

Päiväntasaajan Guinean naisten jalkapallomaajoukkue on joukkue, joka edustaa Päiväntasaajan Guineaa naisten jalkapallon kansainvälisissä otteluissa. Joukkuetta hallinoi maan jalkapalloliitto FEGUIFUT ja valmentaa norsunluurannikkolainen Clémentine Touré. Päiväntasaajan Guinea pelaa kotiottelunsa punaisessa asussa ja vierasottelunsa valkoisissa. Joukkueen paras saavutus on Afrikan-mestaruus vuodelta 2008. Tuolloin siitä tuli kisahistorian ensimmäinen joukkue, joka pystyi voittamaan Nigerian.
Joukkue selviytyi ensimmäisiin arvokisoihin vuonna 2011, kun se selvitti tiensä jalkapallon MM-kisoihin. Tähän joukkue ylsi kun se voitti vuoden 2010 Afrikan mestaruusturnauksen välierissä Etelä-Afrikan jatkoajan jälkeen maalein 3-1.
Saksan MM-kisoissa 2011 Päiväntasaajan Guinea hävisi kaikki kolme otteluaan eikä selviytynyt alkulohkosta jatkoon. Norjalle se hävisi maalein 0–1, Australialle 2–3 ja Brasilialle 0–3. Joukkueen ainoat maalit teki kapteeni Genoveva Añonma.
Thunder and Lightning (kappale)

Thunder and Lightning (, ) on bosniahertsegovinalaisen Vukašin Brajićin Eurovision laulukilpailussa 2010 laulama kappale. Se päätyi semifinaalissa 8. sijalle 59 pisteellä, joten se pääsi finaaliin. Finaalissa se päätyi 17. sijalle 51 pisteellä.
Kappaleen kesto on 2 minuuttia 59 sekuntia.
Heather Langenkamp

Heather Langenkamp (s. 17. heinäkuuta 1964 Tulsa, Oklahoma, Yhdysvallat) on yhdysvaltalainen näyttelijä. Hän on näytellyt Nancy Thompsonin roolissa "Painajainen Elm Streetillä" -elokuvissa. Hänen ensimmäinen roolinsa oli elokuvassa "Outsiders – kolmen jengi" vuonna 1983, joskin hän oli sivuroolissa ja hänen kohtauksensa oli poistettu elokuvasta. Hänen ensimmäinen pääosansa oli elokuvassa "Nickel Mountain" vuonna 1984. Lisäksi hän on näytellyt muun muassa elokuvissa "Suburban Beat" (televisioelokuva) sekä lukuisissa televisiosarjoissa.
Carlos Fernandes (maalivahti)

Carlos Alberto Fernandes eli Carlos (s. 8. joulukuuta 1979 Kinshasa, Zaire) on portugalilais-angolalainen jalkapallomaalivahti. Hän edustaa Turkin Superliigassa pelaavaa Bucasporia.
Maajoukkueura.
Carlos on edustanut Angolan maajoukkuetta vuodesta 2009 lähtien yhteensä 9 ottelun verran. Hän pelasi ensimmäiset arvokisansa vuoden 2010 Afrikan kisoissa, jossa Angola selvisi puolivälieriin.
Francisco Javier Rodríguez

Francisco Javier "Maza" Rodríguez Pinedo (s. 10. lokakuuta 1981 Mazatlán, Meksiko) on meksikolainen jalkapalloilija, pelipaikaltaan keskuspuolustaja. Hän edusti Euroopassa pelatessaan alankomaalaista PSV Eindhovenia ja saksalaista VfB Stuttgartia. Hän pelasi Meksikon maajoukkueessa 108 ottelua ja teki niissä yhden maalin vuosina 2004–2015.
Ura.
Rodríguez aloitti ammattilaisuransa Guadalajarasta, jossa hän pelasi ensimmäisen ottelunsa vuonna 2002. Hän oli Meksikon maajoukkueen mukana vuoden 2004 kesäolympialaisissa. Joukkue sijoittui kolmanneksi lohkossaan.
Hän sai 2. huhtikuuta 2006 kutsun maajoukkueen päävalmentajalta Ricardo Lavolpelta vuoden 2006 MM-kilpailuihin. Hän pelasi kilpailuissa yhdessä alkulohko-ottelussa, Portugalia vastaan. Vuoden 2006 syyskaudella (Apertura) hänen seurajoukkueensa voitti historiansa 11:nnen pääsarjamestaruuden.
9. toukokuuta 2009 Rodríguez siirtyi 1,8 miljoonan dollarin siirtokorvauksella PSV Eindhoveniin ja teki joukkueen kanssa kolmivuotisen sopimuksen. Hän aloitti ensimmäisen kautensa pääosin penkiltä. Ensimmäisen maalinsa joukkueessa hän teki 28. marraskuuta 2008 ottelussa Heracles Almeloa vastaan. Seuraavalla kaudella 2009–2010 hän onnistui vakiinnuttamaan pelipaikkansa avauskokoonpanossa ja pelasi sarjaotteluiden lisäksi myös Eurooppa-liigan otteluita.
Tetjana Petljuk

Tetjana Petljuk (, s. 22. helmikuuta 1982) on ukrainalainen keskipitkän matkan juoksija, joka on erikoistunut 800 metrille.
Hän karsiutui alkuerissä Birminghamin sisäratojen MM-kilpailuissa 2003. Vuonna 2004 hän karsiutui välierissä sekä Budapestin sisäratojen MM-kilpailuissa että Ateenan olympialaisissa. Hän karsiutui välierissä myös Madridin sisäratojen EM-kilpailuissa 2005, Helsingin MM-kilpailuissa 2005 ja Moskovan sisäratojen MM-kilpailuissa 2006, kunnes pääsi loppukilpailuun Göteborgin EM-kilpailuissa 2006 sijoittuen neljänneksi ajalla 1.58,65.
Vuonna 2007 hän voitti hopeaa Birminghamin sisäratojen EM-kilpailuissa ajalla 1.59,84, mutta karsiutui välierissä Osakan MM-kilpailuissa. Seuraavana vuonna hän voitti jälleen hopeaa, tällä kertaa Valencian sisäratojen MM-kilpailuissa ajalla 2.02,66, mutta karsiutui välierissä Pekingin olympialaisissa. Vuonna 2009 hän oli kuudes Torinon sisäratojen EM-kilpailuissa ajalla 2.03,77, mutta karsiutui jälleen kerran välierissä Berliinin MM-kilpailuissa. Hän karsiutui välierissä myös Pariisin sisäratojen EM-kilpailuissa 2011. Saman vuoden Daegun MM-kilpailuissa hän ei päässyt alkuerissä maaliin asti loukattuaan jalkansa. Helsingin EM-kilpailuissa 2012 hän karsiutui 800 metrin alkuerissä.
Petljukin biologisen passin arvojen todettiin helmikuussa 2013 olevan epätavallisissa lukemissa. Hänen tuloksensa hylättiin 18. elokuuta 2009 alkaen ja hän sai kilpailukieltoa aina 19. helmikuuta 2015 saakka. Hän osallistui kilpailukieltonsa jälkeen arvokilpailuihin ensimmäisen kerran Glasgow'n EM-hallikilpailuissa 2019 karsiutuen alkuerissä.
Hän on juossut 800 metriä ulkoradoilla aikaan 1.57,34 Kiovassa 15. kesäkuuta 2006 ja sisäradoilla aikaan 1.58,67 Stuttgartissa 3. helmikuuta 2007. 1 500 metriä hän on juossut vastaavasti aikoihin 4.06,51 Jaltalla 22. heinäkuuta 2009 ja 4.10,91 Sumyssa 22. helmikuuta 2008.
Super Bowl I

First AFL-NFL World Championship Game (), myöhemmin nimellä Super Bowl I oli kaikkien aikojen ensimmäinen amerikkalaisen jalkapallon kahden pääsarjan, AFL:n ja NFL:n mestareiden välinen ottelu. Se käytiin 15. tammikuuta 1967 Los Angeles Memorial Coliseumilla Los Angelesissa, Kaliforniassa. Ottelussa olivat vastakkain Green Bay Packers (NFL) sekä Kansas City Chiefs (AFL). Green Bay Packers vei ottelun lopulta lukemin 35-10.
Ensimmäisen Super Bowlin arvokkaimmaksi pelaajaksi valittiin Green Bay Packersin pelinrakentaja Bart Starr. Sen puoliaikashowsta vastasivat University of Arizonan ja University of Michiganin yhtyeet. Ottelu televisioitiin sekä CBS:llä että NBC:llä. Ottelun mainostauoilla näytettävän 30 sekunnin mittaisen mainoksen hinta oli tuolloin "vain" 42 000 Yhdysvaltain dollaria, kun se vuoden 2010 Super Bowlissa oli jo 2,5 - 2,8 miljoonaa dollaria.
Venuksen syntymä (Botticelli)

Venuksen syntymä on italialaisen renessanssimaalarin Sandro Botticellin tunnettu maalaus noin vuodelta 1485. 
Maalauksessa meren vaahdosta syntynyt Venus seisoo simpukankuorella juuri aalloista nousseena. Tuulen jumalat Zefyros ja Aura puhaltavat jumalattaren rantaan, jossa kevään jumalatar odottaa purppuraviitan kanssa. Vedenpinta väreilee ja tuuli saa hiukset sekä vaatteet hulmuamaan. Veistoksellinen rakkauden jumalatar ja täydellisen kauneuden ruumiillistuma seisoo tyynenä antiikin "Venus pudican" eli kainostelevan Venuksen tapaan. Ympärillä leijuu vaaleanpunaisia ruusuja.
Piero Francesco de' Medici on tilannut tämän maalauksen luultavasti huvilaansa Castelloon.
Aihe ja sommittelu.
Venuksen syntymän aihe on antiikin mytologiasta. Maalaus ei kuitenkaan esitä Venuksen syntymää vaan jumalattaren saapumista Kytheran saarelle. Lähtökohtana lienee ollut humanistirunoilija Angelo Polizianon "Giostra"-runo.
Maalauksen sommittelu muistuttaa jonkin verran kristillisiä kuva-aiheita, kuten Kristuksen kastetta. Maalauksen taustalla on humanismin ja uusplatonismin ajatusmalli, joka pyrki sovintoon kristillisen ja mytologisen aineiston välillä.
"Venuksen syntymässä" on tiettävästi ensi kertaa Rooman jälkeen kuvattu klassinen alaston jumalatar antiikin Venus-veistoksista periytyvässä hahmossa. Mukana on antiikin ohella uusplatonistista näkemystä. Marsilio Ficino oli akatemioineen 1400-luvun lopulla johtava uusplatonisti varsinkin Firenzessä. Ficinon mukaan antiikin mytologia ja kristinusko olivat kotoisin samasta jumalyhteydestä, joten oli mahdollista kääntyä yhtä hyvin taivaallisen Venuksen kuin Neitsyt Marian puoleen. Taivaallinen Venus edusti ylintä sielullisen kauneuden astetta, toisin kuin maallisen rakkauden jumalatar. Uusplatonistit myös olettivat ulkoisen kauneuden voivan heijastaa sisäisen maailman kauneutta ja hyveitä.
Venuksen on väitetty muistuttavan Simonetta Vespuccia, josta Botticelli oli aiemmin tehnyt muotokuvan. Vespucci oli kuollut yhdeksän vuotta ennen "Venuksen syntymän" valmistumista 22-vuotiaana. Häntä pidettiin Firenzessä ideaalin kauneuden ruumiillistuma.
Hankasalmen vaakuna

Hankasalmen vaakuna on Hankasalmen kunnan tunnus ja puhuva vaakuna. Aiheen hankain on sijoitettu salmeen viittaavan aaltokoroisen hirren päälle.
Vaakunan selitys on ”mustassa kentässä aaltokoroinen hopeahirsi, jossa punainen vitsahankain.” Vaakunan on suunnitellut Ahti Hammar, ja Hankasalmen kunnanvaltuusto hyväksyi sen kokouksessaan 25. kesäkuuta 1957. Sisäasiainministeriö vahvisti vaakunan käyttöön 3. lokakuuta samana vuonna.
Viiridrongo

Viiridrongo ("Dicrurus paradiseus") on Etelä- ja Kaakkois-Aasiassa tavattava drongoihin kuuluva varpuslintu.
Koko ja ulkonäkö.
Kooltaan viiridrongot ovat noin 33 cm. Lajin höyhenpuku on kauttaaltaan musta. Siivet ja pyrstö hohtavat metallinsinisinä. Linnun harmaan nokan tyvessä on musta höyhentupsu. Haarukkamaisen pyrstön kaksi höyhentä ovat pidentyneet viirimäisiksi. Viiridrongon silmät ovat väriltään punaiset.
Elinympäristö.
Viiridrongot elävät trooppisissa sademetsissä. Lajia tavataan Intiassa, Andamaanien ja Nikobaarien saarilla, Sri Lankassa, Sumatralla, Jaavalla, Borneossa, ja Kiinassa Hainanin saarilla.
Elintavat ja ravinto.
Viiridrongot elävät yleensä pareittain. Kuppimaisen pesänsä laji rakentaa puuhun oksanhaarukkaan. Pesään naaras munii yleensä 3 munaa. Viiridrongot voivat olla aggressiivisia eivätkä epäröi ajaa suurikokoisempaakaan eläintä pois pesänsä lähettyviltä.
Viiridrongojen ravinto koostuu pääasiassa hyönteisistä kuten perhosista, termiiteistä ja sudenkorennoista. Laji syö myös mettä ja liskoja. Viiridrongot seuraavat usein tikkoja kuten aarnivihertikkaa ("Picus mentalis") ja hyödyntävät niiden nakuttelemia koloja ravinnonhankinnassa siirtymällä ruokailemaan puunkuoren alla olevia hyönteisiä tikan poistuttua paikaltaan. Harvinaisemmin lajin on tavattu ruokailevan yhdessä punanaamamalkohan ("Phaenicophaeus pyrrhocephalus"), oravien tai lehvien ("Chloropsis") kanssa.
Dave Pegg

David "Dave" Pegg (2. marraskuuta 1947 Birmingham, Iso-Britannia) on brittiläinen rock- ja folkmuusikko, basisti ja multi-instrumentalisti. Dave Pegg muistetaan parhaiten Fairport Conventionin ja Jethro Tullin jäsenenä.
1960-luvulla Pegg soitti yhtyeissä nimeltä Roy Everett's Blueshounds, The Uglys ja Ian Campbell Folk Group, kunnes vuonna 1969 hän sai kutsun tulla suositun folkrockyhtye Fairport Conventionin basistiksi. Yhtye nautti suosiota varsinkin 1970-luvun alkupuoliskolla. Pegg soitti bassokitaraa myös Nick Draken albumilla "Bryuter Layter" (1970).
Fairport Conventionin hajottua 1979 Ian Anderson kutsui Peggin Jethro Tulliin vakavasti sairastuneen John Glascockin tilalle juuri Yhdysvaltain kiertueen aattona. Peggistä tulikin Jethro Tullin pysyvä jäsen aina vuoteen 1995 asti. Silloin hän palasi uudelleenkoottuun Fairport Conventioniin, jossa hän on vaikuttanut 2000-luvulle saakka.
Dave Pegg ja Fairport Convention ovat järjestäneet vuodesta 1979 asti jokavuotiset Cropredyn folkmusiikkifestivaalit Oxfordshiressä. Lisäksi Pegg kuuluu The Dylan Project -nimiseen Bob Dylan -tribuuttiyhtyeeseen.
Aiheesta muualla.
Biografia Jethro Tullin kotisivuilla
Varjoja, varkaita ja vanhoja valokuvia Osa 3

Varjoja, varkaita ja vanhoja valokuvia Osa 3 on Sir Elwoodin hiljaiset värit -yhtyeen kolmas kokoelma-albumi. Albumi juhlisti yhtyeen 20-vuotista taivalta. Se julkaistiin 21. tammikuuta 2009.
Kokoelma sisältää neljä CD-levyä ja yhden DVD:n. Kolme CD:eistä sisältää aikaisemmin julkaistuja kappaleita sekä uuden kappaleen "Nelostie". Yksi CD sisältää aikaisemmin julkaisemattomia livetaltiointeja. DVD sisältää kaikki yhtyeen musiikkivideot, Yleisradion taltioimat TV-keikat sekä otteita "Varjoissa vapaan maailman" -levyn julkaisukeikalta vuodelta 1991. Kokoelmasta julkaistiin myös 32 kappaleen tupla-CD-versio.
Albumi nousi Suomen virallisen listan sijalle 10.
Sisältö.
DVD.
Videot:
Sellaista se on / Viimeisellä rannalla / Kuolen / Perunamaa / Sua seuraan / Vuokses sun
TV-esiintymiset:
- Kangastusta 6.10.1991:
Tango / Kulkuriveljeni Jan
- Q ja Tähdet 17.3.1993:
Sellaista se on / Jumala rankaisee Helsinkiä tänä yönä / Neiti Kevät / Yksin / Kun eilistä mä lähdin etsimään / Mustasukkaisuus / Marssi / Lähtö
- Linnunradan pianobaari 28.9.1998:
Vanha valokuva
- Lista Top 40 15.1.1998:
Kannelmäki-68 / Älä mee
- Liljankukka 15.7.2000:
Jos helmiä kyyneleet ois / Tulen liekki
- Varjoissa vapaan maailman –albumin julkaisukeikka 13.6.1991:
Varjoissa vapaan maailman / Älä itke / Mielikuvitusta / Ikkunas alla
Saksan 4. panssariarmeija

4. panssariarmeija oli Saksan maavoimien toisen maailmansodan aikainen kenttäarmeija. Yhtymä muodostui kuin helmikuussa 1942 4. panssariryhmä ("Panzergruppe 4") täydennettiin armeijaksi. Yhtymään kuuluneet joukot osallistuivat Ranskan valtaukseen ja itärintaman taisteluihin.
Panssariryhmä.
Saksan 4. panssariryhmää johti koko sen olemassa olon ajan kenraalieversti Erich Hoepner. Panssariryhmä muodostettiin Saksan miehittämässä Ranskassa 17. helmikuuta 1941 XVI armeijakunnasta ja siihen liitettiin täydennyksenä LVI ja XLVI panssariarmeijakunta. Ryhmä siirrettiin Ranskasta itään lähelle Neuvostoliiton vastaista rajaa. Operaatio Barbarossan alkaessa se aloitti etenemisen kohti Moskovaa. Talvi ja puna-armeijan vastarinta pysäytti hyökkäyksen Moskovan edustalle. Vuodenvaihteessa panssariryhmää täydennettiin uusilla yksiköillä ja se nimettiin panssariarmeijaksi.
Panssariarmeija.
4. panssariarmeija muodostettiin itärintamalla 1. tammikuuta 1942. Se toimi itärintamalla sodan loppuun asti osallistuen taisteluihin Kurskissa, Donilla, Harkovassa, Kiovassa ja Veikselin varrella. Keväällä 1945 puna-armeija ajoi sen Puolasta edelleen Saksaan. Armeija taisteli Oderilla, Görlitzissä, Gubenissa ja Halbessa kunnes antautui Elbellä toukokuussa 1945. 
Komentajat.
Panssariarmeijan komentajina olivat:
Friends (The Beach Boysin albumi)

Friends on The Beach Boysin vuonna 1968 julkaistu albumi. Albumilla Dennis Wilson nousi ensimmäisen kerran merkittävään lauluntekijän rooliin.
"Friends" on julkaistu yhdessä albumin "20/20" kanssa yhdellä CD:llä, joka sisältää myös bonusraitoja samalta ajalta.
Nikita Belyh

Nikita Jurjevitš Belyh (, s. 13. kesäkuuta 1975) on venäläinen poliitikko, entinen Oikeistovoimien liitto -puolueen (SPS) johtaja ja Kirovin alueen kuvernööri joulukuusta 2008 heinäkuuhun 2016.
Belyh on syntyisin Permistä ja opiskellut taloustiedettä Permin valtionyliopistossa ja Oxfordissa. Hän on työskennellyt toimittajana ja perusti 1993 Fin-ins-yhtiön.
Hänet valittiin 2001 Permin alueen duumaan ja 2004 varakuvernööriksi.
Belyh nousi Oikeistovoimien liiton johtoon toukokuussa 2005. Hän vei puolueen liittoon Jabloko-puolueen kanssa, joka osoittautui menestyksekkääksi joulukuun 2005 paikallisvaaleissa, erityisesti Moskovassa. Belyh itse valittiin Permin aluepiirin duumaan joulukuussa 2006. Vuoden 2007 valtioduuman vaaleissa Oikeistovoimien liitto sai 0,96 % äänistä, ja jäi ilman paikkoja. Puolueen talousvaikeuksien vuoksi sitä alettiin suunnitella yhdistettäväksi kahden muun pienpuolueen kanssa, jotka tunnettiin Kremlin-myönteisinä. Belyh erosi puolueen johdosta protestina tälle syyskuussa 2008.
Belyh otti osaa ns. erimielisten marsseille 2007 ja hänet jopa pidätettiin, sekä protestoi Venäjän vuoden 2008 presidentinvaaleja vastaan.
Erottuaan SPS:n johdosta Belyh suunnitteli liittymistä Garri Kasparovin puuhaamaan Solidaarisuus-puolueeseen, joka vastusti presidentinkauden pidennystä.
Presidentti Dmitri Medvedev ilmoitti yllättäen 8. joulukuuta 2008 asettavansa hänet ehdolle Kirovin alueen kuvernööriksi edellisen kuvernöörin Nikolai Šakleinin kauden päättyessä. Alueen duuma vahvisti nimityksen 14. joulukuuta.
Belyh erosi Solidaarisuus-liikkeestä, jonka ohjelmassa yhteistyö Venäjän valtiojohdon kanssa oli julistettu mahdottomaksi. Belyhin takinkääntöä arvostelivat mm. liikkeen johtajat Boris Nemtsov ja Kasparov. Aktivisti Maria Gaidar julisti Belyhin "myyneen sielunsa paholaiselle." Gaidar sai kuitenkin myöhemmin paikan Kirovin alueen varakuvernöörinä.
Venäjän federaation tutkintakomitea pidätti Belyhin kesäkuussa 2016 kun hän oli ottamassa henkilökohtaisesti vastaan 400 000 euron lahjuksia moskovalaisessa ravintolassa. Presidentti Putin erotti hänet heinäkuussa 2016.
Intentionalismi

Intentionalismi viittaa tieteenfilosofiassa "intentionaaliseen selittämiseen". Se on eräs finalistisen selittämisen muoto. Finalistisessa selittämisessä jokin asia pyritään selittämään tietoisen ja päämäärähakuisen toimijan uskomusten ja aikomusten avulla.
Intentionaalisen selittämisen tarkoituksena on ymmärtää, miksi joku ihminen tai muu älyllinen olento tekee jotakin jollakin tavalla. Intentionaalinen selitys selittää ihmisen käyttäytymisen johtuvan hänen haluistaan ja uskomuksistaan eli intentionaalisista tiloistaan. Intentionaalisilla tiloilla tarkoitetaan mentaalisia tiloja, jotka suuntautuvat itsen ulkopuolelle.
Intentionaalisen selityksen tavoitteena on löytää perustelut, motiivit tai tiedostetut syyt toiminnalle sekä ymmärtää ihmistä osana tämän sosiaalista ympäristöä. Intentionaalista selittämistä nimitetään usein tulkinnaksi tai ymmärtämiseksi.
Toinen finalistisen selittämisen muoto on funktionalismi.
Lipstick Jungle

Lipstick Jungle on Candace Bushnellin samannimiseen kirjaan pohjautuva draamasarja. Sarja kertoo kolmen New Yorkissa elävän naisen, Nicon, Wendyn ja Victoryn, keskinäisestä ystävyydestä ja elämästä. Suomessa MTV3 esitti sarjan 1. tuotantokauden tammikuusta 2009 alkaen ja 2. tuotantokauden syksyllä 2009. Sarjan tuotanto lopettiin maaliskuussa 2009, joten 2. tuotantokausi jäi viimeiseksi kaudeksi.
Sunflower

Sunflower on The Beach Boysin vuonna 1970 julkaistu albumi. Se oli heidän ensimmäinen julkaisunsa levy-yhtiö Reprise Recordsilla. Huolimatta ilmestymisajankohdastaan (Brian Wilsonin pitkä masennuskausi oli juuri alkanut) albumia on usein pidetty yhtenä yhtyeen parhaista levykokonaisuuksista. Esimerkiksi arvostettu All Music Guide antoi levylle arvosanaksi neljä ja puoli viidestä tähdestä.
Albumi debytoi Yhdysvalloissa Billboard 200 -listan sijalla 151.
Gazan piiritys

Gazan piiritys käytiin vuonna 332 eaa. sen jälkeen kun Aleksanteri Suuri oli kukistanut Persian kuninkaan Dareios III:n Issoksen taistelussa ja vallannut Tyroksen kaupungin. Gazan kaupunki ei suostunut antautumaan Aleksanterille, joka valtasi sen neljän kuukauden piirityksen jälkeen.
Gazaa suojasivat vahvat muurit ja se sijaitsi kukkulalla. Aleksanterin sapöörit epäilivät pystyisivätkö he millään valtaamaan kaupunkia. Aleksanteri määräsi rakennettavaksi vallin jota myöten piirityskoneet saatiin kuljetettua muurien vierelle. Kun tämä ei tepsinyt kaivoivat Aleksanterin sapöörit tunneleita, jotka saivat kaupungin muurit sortumaan. Piirityksen jälkeen kaupungin miespuolinen väestö surmattiin.
Quintus Curtius Rufus kertoo että piirityksen jälkeen Aleksanteri veti kaupungin komentajaa Batista sotavaunujensa perässä kaupungin ympäri. Aleksanterin myyttinen esi-isä Akhilleus oli "Iliaan" mukaan tehnyt samoin Hektorille Troijan sodassa.
Surf’s Up

Surf’s Up on The Beach Boysin albumi, joka julkaistiin vuonna 1971. Sen nimi perustuu samannimiseen kappaleeseen, jonka Brian Wilson ja Van Dyke Parks tekivät alun perin vuosina 1966–1967 silloin julkaisematta jäänyttä "Smile"-albumia varten.
Albumi debytoi Yhdysvalloissa Billboard 200 -listan sijalla 29.
"Surf’s Up" on julkaistu yhdellä CD:llä albumin "Sunflower" kanssa.
Nirva

Nirva on pienehkö kaupunginosa Etelä-Tampereella, Koivistonkylän ja Lahdesjärven välissä. Nirvan asukasluku oli vuoden 2007 lopussa 462 henkilöä. Asuintalot ovat pääosin pientaloja, lisäksi muutama rivitalo. Asuintaloja on vajaa 200, ja uudisrakentaminen on vähäistä tonttien vähyyden vuoksi. 
Nirvan kaupunginosan nimeen ovat antaneet aiheen läheiset Nirvanniitty ja Nirvanvuori. Nirva-nimen alkuperää ei ole pystytty selvittämään. Nirvanvuori oli entisinä aikoina nuorison leikkipaikka ja juhannuskokon polttopaikka. Nirvan alue siirtyi Tampereen kaupunkiin Messukylän kunnan osana vuoden 1947 alussa.
Nirvassa on hiihtolatuverkoston ja maastopyöräreittien lisäksi opastettu luontopolku kallion ympäröimässä metsässä. 
Alueella toimii Tampereen Aikuiskoulutuskeskus. Nirvassa ei ole palveluita, vaan lähimmät ovat Koivistonkylässä. Nirvan halki kulkee Tampereen Kaupunkiliikenteen linjat 21 ja 33.
Leo Geyr von Schweppenburg

Leo Dietrich Franz Freiherr Geyr von Schweppenburg (2. maaliskuuta 1886 Potsdam – 27. tammikuuta 1974 Irschenhausen lähellä Müncheniä) oli Saksan maavoimien panssarikenraali toisessa maailmansodassa. 
Geyr liittyi Saksan armeijaan 1904. Ensimmäisessä maailmansodassa hän oli sekä rintamakomentajana että esikuntatehtävissä. Saksan kansallissosialistisen työväenpuolueen noustua valtaan Geyr siirrettiin sotaministeriöön. Hän oli 1933–1937 sotilasasiamiehenä Lontoossa ja Brysselissä.
Saksa hyökkäsi Puolaan 1. syyskuuta 1939 ja aloitti toisen maailmansodan. Geyr oli offensiivissa 3. panssaridivisioonan komentajana. Ranskan valtauksessa hän oli XXIV armeijakunnan komentajana. Hän oli itärintamalla operaatio Barbarossan alusta alkaen, kunnes hänet siirrettiin 1943 Ranskaan. Geyr osallistui Normandian maihinnousun torjuntaan ja haavoittui ilmahyökkäyksessä, kun Yhdistyneen kuningaskunnan ilmavoimien hävittäjäkoneita hyökkäsi hänen esikuntaansa. Toivuttuaan elokuussa 1944 hänet siirrettiin reservin panssarijoukkojen tarkastajaksi. Liittoutuneet vangitsivat hänet 9. toukokuuta 1945 ja hän pysyi sotavankeudessa kaksi vuotta. Hän kuoli Baijerissa 1974.
Geyr von Schweppenburg

Geyr von Schweppenburg on saksalainen sukunimi.
Geyr von Schweppenburg voi tarkoittaa seuraavia henkilöitä:
Asaf Avidan

Asaf Avidan (, s. 23. maaliskuuta 1980 Jerusalem, Israel) on israelilainen folk/rock -muusikko, joka tunnetaan hänen debyyttialbumistaan "The Reckoning", jonka teki ryhmä muusikoita nimellä "Asaf Avidan &amp; the Mojos". Albumi sai paljon positiivisia arvosteluita, ja Avidan ansaitsi itselleen ehdokkuuden Parhaaksi Israelilaiseksi Artistiksi.
Avidan syntyi Jerusalemissa vuonna 1980. Hänen vanhempansa tapasivat toisensa Los Angelesissa. Hänen isänsä työskenteli Israelin ulkomaanministeriössä, ja kun Asaf täytti seitsemän he muuttivat Jamaikalle. He palasivat takaisin Asafin ollessa 11-vuotias, ja hänet laitettiin taidekouluun, jossa hän opiskeli teatteria. Hänet kutsuttiin armeijaan, jossa hän palveli kymmenen kuukautta. 
Vuonna 2006 hän julkaisi EP:n "Now That You're Leaving", ja aloitti soolouransa soittamalla ympäri Israelia akustista kitaraa. Avidan kuitenkin päätti lopulta avartaa musikaalista näkemystään ja liittyi bändiin nimeltä "The Mojos". Tämä bändi teki kiertueita Israelissa ja myös ulkomailla. Ensimmäinen single Avidanin debyyttialbumilta on nimeltään "Weak".
Seikun saha

Seikun saha on Porissa sijaitseva UPM-Kymmene-konserniin kuuluva sahalaitos. Sahan tuotantokapasiteetti vuonna 2015 oli 390 000 kuutiometriä sahatavaraa vuodessa ja sahan palveluksessa oli noin 80 henkilöä.
Sahan perusti Seikun saarelle 1872 Fredrik Wilhelm Rosenlew yhdessä englantilaisen I.C. im Thurn &amp; Co.:n kanssa. Rosenlew halusi perustaa uuden sahan, koska hänen omistamansa Isosannan saha oli käynyt pieneksi ja tekniikaltaan vanhentuneeksi. Uusi kolmiraaminen Seikun höyrysaha olikin valmistuttuaan Satakunnan suurin. Vuonna 1884 sahalla työskenteli 200 työntekijää ja kymmenen vuotta myöhemmin 363 henkeä. Vuonna 1914 tehdyn laajennuksen jälkeen Seikun saha oli Suomen suurin työllistäen noin 750 henkilöä.
Seikun sahan yhteydessä toimi vuosina 1912–1956 laatikkotehdas, joka käytti puulaatikoiden valmistukseen sahan tuotannossa syntyneitä jätelautoja. Sahan puujätettä käyttivät myös vuonna 1913 valmistunut Aittaluodon voimalaitos, 1920 valmistunut sulfaattiselluloosatehdas ja sen jatkona toiminut voimapaperia valmistunut paperitehdas sekä 1921 valmistunut sulfiittiselluloosatehdas. Aittaluodon alueelle syntyneeseen jalostusketjuun tuli mukaan vielä vuonna 1926 voimapaperia käyttänyt säkki- ja pussitehdas sekä 1928 sulfiittitehtaan jätelipeästä sokeria erottamalla hiivaa valmistanut hiivatehdas.
Vuonna 1941 kaikki Rosenlewin sahaustoiminta keskitettiin Seikkuun ja sodan jälkeen sahalta vietiin puutavaraa sotakorvauksina vuoteen 1949 saakka. Vuonna 1950 sahalla oli noin 550 työntekijää. 1970-luvulla sahalla toteutettiin laaja investointiohjelma, johon kuului uuden sahalinjan rakennus 1973 ja sahan päälinjan uudistus 1976. 
Seikun saha oli Rosenlewin omistuksessa aina vuoteen 1988 jolloin Rosenlew fuusioitiin Rauma-Repolaan. Vuodesta 1991 Seikun saha toimii osana Yhtyneet Sahat Oy:tä ja vuonna 1996 se tuli osaksi UPM-Kymmene konsernia. Vuodesta 2004 Seikun saha toimi osana UPM-Kymmene Wood Oy:tä ja kun UPM-Kymmenen saha- ja vaneriliiketoiminnat eriytettiin vuonna 2007, Seikun saha tuli osaksi UPM-Kymmene Oyj:tä.
Aiheesta muualla.
Rosenlew-museo
HMS Barham (1811)

HMS Barham oli Britannian kuninkaallisen laivaston 74-tykkinen Armada-luokan kolmannen luokan linjalaiva.
Valmistus.
Alus tilattiin 2. marraskuuta 1807 Perry, Wells &amp; Greeniltä (vuodesta 1810 Wigram, Wells &amp; Green) Blackwallista, missä köli laskettiin kesäkuussa 1808. Se laskettiin vesille 8. heinäkuuta 1811 ja varustettiin 11. heinäkuuta - 21. elokuuta 1811 Woolwichissa reserviä varten sekä helmikuusta alkaen 20. toukokuuta 1812 Chathamissa meripalvelukseen. Tarjoukseen perustuneet rakennuskustannukset olivat £57949.11.7d, johon lisättiin varustamiskustannukset £11785 Woolwichissa ja £16967 Chathamissa.
Palvelus.
Alus otettiin palvelukseen satama-aluksena (reserviin) heinäkuussa 1811 päällikkönään Thomas Bladen Capel, joka vastasi aluksesta sitä varustettaessa. Alus siirrettiin meripalvelukseen helmikuussa 1812, jolloin sen päällikkönä oli John Spranger ja palveluspaikaksi määrättiin Pohjanmeri. Aluksen palveluspaikaksi muutettiin 1813 Woolwich, mistä se siirrettiin 1814 Jamaikalle. Alus poistettiin palveluksesta heinäkuussa samana vuonna.
Alus siirrettiin maaliskuussa 1815 telakalle Woolwichiin, jossa suoritettiin alukselle yleinen kunnostus 22 686 punnalla. Se palasi palvelukseen vielä samana vuonna syyskuussa. Alus ankkuroitiin Sheernessiin. Se siirrettiin helmikuussa 1826 telakalle Woolwichiin, jossa alus huollettiin ja muutettiin 50-tykkiseksi neljännen luokan fregatiksi 41 346 punnalla. Muutostöiden jälkeen aluksen tykkikannella oli 28 kappaletta 32 naulan, puolikannella kuusitoista 32 naulan ja etukannella kuusi 32 naulan tykkiä. Samalla miehistöntarve laski 450:een. Alus palautettiin elokuussa palvelukseen määrättynä Jamaikalle, mutta se vapautui kuitenkin telakalta vasta joulukuussa 1826.
Alus palasi Englantiin, missä se siirrettiin uudelleen telakalla syyskuusta 1830 kesäkuuhun 1831 Woolwichiin. Aluksen varustaminen merikelpoiseksi maksoi 19 978 puntaa. Se palautettiin palvelukseen maaliskuussa 1831 Välimeren laivastoon. Alus myytiin romutettavaksi maaliskuussa 1840 Deptfordissa.
Oston esteet

Oston esteet on markkinoinnissa käytetty termi niille vastaväitteille, joita asiakas esittää myyntitapahtumassa. Tilanteisiin valmistaudutaan menetelmin, joiden avulla selvitetään tekijät, jotka vähentävät yrityksen tuotteiden myyntiä. Haastattelemalla (markkinaselvitys tai asiakaskuuntelu) kerätään asiakkailta ja potentiaalisilta asiakkailta tietoa siitä, mikä haittaa myynnin onnistumista. Kun oston esteet on tunnistettu, pyritään löytämään ratkaisu niiden poistamiseksi tai vaikutuksen vähentämiseksi. 
Oston esteiden tunnistaminen antaa avaimet tehokkaaseen markkinointiviestintään, jossa osuvalla graafisella suunnittelulla, tekstisisällöllä ja oikein valitulla kanavalla voidaan alentaa asiakkaan ostokynnystä. Koska nykyaikaiset tiedonkeruu- ja hallintajärjestelmät mahdollistavat jatkuvan oston esteiden seurannan, markkinointiviestinnällä voidaan reagoida hyvin nopeasti markkinoilla tapahtuviin muutoksiin.
Oston esteet voidaan jakaa erilaisiin luokkiin, kuten fyysisiin, psyykkisiin tai taloudellisia. Aiheesta on rakennettu erilaisia malleja.
Frida Nevalainen

Frida Nevalainen (s. 27. tammikuuta 1987 Uumaja) on ruotsalainen jääkiekkopuolustaja ja olympiamitalisti, taustaltaan ruotsinsuomalainen.
Nevalainen edusti alun perin IF Björklöveniä, mutta on Ruotsin naisten pääsarjatasolla pelannut MODO Hockeyssa. Hän on pelannut 120 naisten A-maaottelua, joissa on tehnyt viisi maalia. Nevalainen voitti Ruotsin joukkueessa hopeaa vuoden 2006 talviolympialaisissa ja MM-pronssia vuosina 2005 ja 2007. Nevalainen on opiskellut Windsorin yliopistossa Kanadassa ja pelannut siellä Windsor Lancersissa kaudella 2007–2008.
Frida Nevalaisen isä on Ruotsin naisten jääkiekkomaajoukkueen varavalmentajana toiminut Terho Nevalainen ja kaksoisveli Rauman Lukossa pelaava Patrik Nevalainen. Frida puhuu myös itse suomea.
Viulusonaatti nro 9 (Beethoven)

Viulusonaatti nro 9 on Ludwig van Beethovenin viululle ja pianolle säveltämä kamarimusiikkiteos, joka tunnetaan myös nimellä Kreutzer-sonaatti. Teos julkaistiin vuonna 1802. 
Sonaatti nousi Beethovenin sävellyksistä esiin, kun Leo Tolstoin romaani "Kreutzersonaatti" ilmestyi, ja se on sitten ollut herätteenä muillekin kirjallisille teoksille ja elokuville.
Sandefjord Fotball

Sandefjord Fotball on vuonna 1998 perustettu norjalainen jalkapalloseura Sandefjordin kaupungista. Joukkue pelaa kaudella 2022 Norjan korkeimmalla sarjatasolla Eliteserienissä. Se pelaa kotiottelunsa Jotun Arenalla.
Historiaa.
Sandefjord Fotball perustettiin vuonna 1998 Sandefjord Ballklubbin ja IK Runarin fuusion seurauksena. Seura pelasi historiansa ensimmäisellä kaudella Adeccoligaenissa, jossa se nousi nopeasti kärkijoukkueiden joukkoon. Se oli nousukarsinnoissa kausilla 2002 ja 2003, muttei onnistunut voittamaan niitä. Lopulta kausi 2005 toi kauan odotetun nousun Tippeligaeniin Sandefjordin sijoituttua toiseksi Adecco-ligaenissa. Kausi 2006 on seuran tähän astisen historian menestyksekkäin, sillä se oli pääsarjassa yhdeksäs ja eteni Norjan Cupissa loppuotteluun. Kauden 2007 päätteeksi Sandefjord kuitenkin putosi takaisin Adeccoligaeniin. Visiitti jäi kuitenkin lyhyeksi ja Patrick Walkerin johdolla seura nousi takaisin pääsarjatasolle kauden 2008 päätteeksi. Kaudella 2009 seura sijoittui liigassa hyvin sijalle 8, mutta kausi 2010 oli surkea. Sandefjord voitti ainoastaan kaksi ottelua kauden aikana ja putosi liigajumbona Adeccoligaeniin. 
Sandejord taisteli kausilla 2011–2012 noususta takaisin liigaan, mutta kahden kolmossijan myötä pelit jatkuivat toiseksi korkeimmalla sarjatasolla. Kausi 2013 oli notkahdus kahdeksanneksi, mutta seuraavalla kaudella joukkue nousi Lars Bohinenin johdolla sarjan mestariksi ja takaisin pääsarjatasolle. Kausi 2015 oli joukkueelle vaikea ja seura jäi liigajumboksi pudoten jälleen takaisin 1. divisioonaan.
Pelionin taistelu

Pelionin taistelu käytiin loppukesästä 335 eaa. Aleksanteri Suuren johtamien makedonialaisten ja illyrialaisen kuninkaan Kleitoksen johtamien joukkojen välillä. 
Tausta.
Aleksanteri oli juuri saapunut Tonavalta Paioniaan kuullessaan että Kleitos Bardylliksen poika, aikoi hyökätä hänen kimppuunsa. Myös taulantien kuningas Galukias ja autariatait aikoivat hyökätä Aleksanterin kimppuun. Agrianien kuningas, joka oli Aleksanterin ystävä, lupasi auttaa autariataita vastaan.
APT (elokuva)

APT on vuonna 2006 valmistunut eteläkorealainen kauhuelokuva, jonka on ohjannut Ahn Byeong-ki. Elokuva perustuu Kang Fullin sarjakuvaan.
Juoni.
Nuori, tavaratalossa työskentelevä nainen Se-jin muuttaa kerrostaloon. Eräänä päivänä hän huomaa, että vastapäisen rakennuksen ikkunoiden valot alkavat välähdellä kummallisesti tasan kello 21:56. Hän alkaa epäillä, että näillä tapahtumilla on jokin yhteys naapuriston mysteerisiin kuolemantapauksiin.
The Pink Phink

The Pink Phink on ensimmäinen DePatie &amp; Freleng Enterprizes -yhtiön tekemä Vaaleanpunainen pantteri -lyhytanimaatio. Se valmistui vuonna 1964, ja se voitti samana vuonna Oscar-palkinnon parhaan lyhytanimaation sarjassa. Sen innoittajana toimi vuonna 1963 julkaistun elokuvan "Vaaleanpunainen Pantteri" alkuteksteihin sisältynyt animaatio, jossa Vaaleanpunaisen pantterin hahmo oli esiintynyt ensimmäisen kerran.
Juoni.
Animaatiossa ei itse asiassa ole juonta, vaan siinä pikemminkin esitetään Vaaleanpunaisen pantterin tekemiä temppuja animaation toiselle päähenkilölle, valkoiselle miehelle. Tämä ajatus toimii monissa muissakin myöhemmissä "Vaaleanpunainen pantteri" -animaatioissa.
Animaatiossa Vaaleanpunainen pantteri ja valkoinen mies maalailevat taloa. Mies haluaa tehdä talosta sinisen, mutta Vaaleanpunainen pantteri haluaa arvattavasti vaaleanpunaisen talon. Animaation aikana näytetään useita erilaisia kohtauksia tähän liittyen, esim. molemmat maalaavat yhtä seinää siten, että yläosa on sininen ja alaosa vaaleanpunainen. Sitten sinistä maalia maalataan vaaleanpunaisen päälle ja toisinpäin. Lopussa käy niin, että mies ampuu vahingossa koko talon vaaleanpunaiseksi ja hautaa kaikki vaaleanpunaiset maaliämpärit. Tämä muuttaa maailman vaaleanpunaiseksi ja Vaaleanpunainen pantteri asettuu asumaan taloon ja maalaa miehenkin vaaleanpunaiseksi.
Heinz-Joachim Rothenburg

Heinz-Joachim Rothenburg (s. 9. huhtikuuta 1944) on entinen itäsaksalainen kuulantyöntäjä.
Rothenburg saavutti kuulantyönnössä hopeaa Ateenan EM-kilpailuissa 1969 tuloksella 20,05 m ja Helsingin EM-kilpailuissa 1971 tuloksella 20,47 m. Olympialaisissa hän sijoittui Münchenissä 1972 sijalle 11 tuloksella 19,74 m ja Montréalissa 1976 kymmenenneksi tuloksella 19,79 m.
Sisäratojen EM-kilpailuissa Rothenburg saavutti pronssia Belgradissa 1969 tuloksella 18,69 m, hopeaa Wienissä 1970 tuloksella 19,70 m sekä toistamiseen hopeaa Göteborgissa 1974 tuloksella 20,87 m.
Valeri Voikin

Valeri Voikin (s. 14. lokakuuta 1945) on Neuvostoliittoa edustanut, 1970-luvulla menestynyt kuulantyöntäjä.
Voikin sijoittui Helsingin EM-kilpailuissa 1971 kuulantyönnössä viidenneksi tuloksella 19,81 m. Seuraavissa EM-kilpailuissa Roomassa 1974 hän sijoittui jälleen viidenneksi, tällä kertaa tuloksella 20,07 m.
Sisäratojen EM-kilpailuissa Voikin saavutti hopeaa Sofiassa 1971 tuloksella 19,54 m sekä pronssia Katowicessa 1975 tuloksella 19,44 m.
Eduard Guštšin

Eduard Viktorovitš Guštšin (, 5. tammikuuta 1940 – 14. maaliskuuta 2011) oli neuvostoliittolainen kuulantyöntäjä ja olympiamitalisti.
Guštšin saavutti pronssia Méxicon 1968 olympialaisten kuulantyönnössä tuloksella 20,09 m. Hän sijoittui Budapestin EM-kilpailuissa 1966 sijalle 12 tuloksella 17,64 m sekä Ateenan EM-kilpailuissa 1969 kuudenneksi tuloksella 18,91 m.
Sisäratojen EM-kilpailuissa Guštšin saavutti hopeaa Prahassa 1967 tuloksella 18,96 m.
Jeffrey Buttle

Jeffrey Buttle (s. 1. syyskuuta 1982) on kanadalainen, kilpauransa lopettanut taitoluistelija. Hän on vuoden 2008 miesten yksinluistelun maailmanmestari, vuoden 2005 MM-hopeamitalisti ja vuoden 2006 talviolympialaisten pronssimitalisti.
Hän on saavuttanut Neljä maanosan mestaruuskilpailuissa kaksi kultaa vuosina 2002 ja 2004 ja kaksi hopeaa vuosina 2007 ja 2008. Hän on saanut myös kaksi hopeaa GP-finaalissa vuosina 2005 ja 2006. Hänellä on myös hallussaan kolme Kanadan-mestaruutta (2005, 2006, 2007), kaksi hopeaa (2003, 2008) ja kaksi pronssia (2004, 2008).
Ralf Reichenbach

Ralf Reichenbach (31. heinäkuuta 1950 – 12. helmikuuta 1998) oli saksalainen kuulantyöntäjä.
Reichenbach sijoittui Helsingin EM-kilpailuissa 1971 kuulantyönnössä 11:nneksi tuloksella 18,74 m. Münchenin 1972 olympialaisissa hän sijoittui 13:nneksi tuloksella 19,48 m. Rooman EM-kilpailuissa 1974 hän saavutti hopeaa tuloksella 20,38 m. Hän hävisi kilpailun voittaneelle Itä-Saksan Hartmut Briesenickille 12 senttimetrin erolla.
Tropaeum Traiani

Tropaeum Traiani () on Romanian Adamklississä sijaitseva muistomerkki, jonka Rooman keisari Trajanus rakennutti vuonna 107 tai 108 silloiseen Moesia Inferiorin provinssiin roomalaisten sodanjumala "Mars Ultorin" ("Koston Mars") kunniaksi. Rummun muotoisen muistomerkin halkaisija on noin 30 metriä ja sitä ympäröi 54 metooppia, jotka kuvaavat roomalaisten taistelua daakialaisia vastaan. Se omistettiin luultavasti Trajanuksen (101-102 ja 105-106) tai Domitianuksen (85-89) Daakian sodissa kaatuneille roomalaisille sotilaille. Paikalla saatettiin käydä myös roomalaisten ja daakialaisten välinen taistelu vuonna 101 tai 102. Alkuperäinen muistomerkki on tuhoutunut, mutta samalla paikalle rakennettiin rekonstruktio vuonna 1977.
Muistomerkkiin kaiverrettu kirjoitus on joiltakin osin hävinnyt, mutta se on pystytty rekonstroimaan.
 MARTI ULTOR[I]
 IM[P(erator)CAES]AR DIVI 
 NERVA[E] F(ILIUS) N[E]RVA
 TRA]IANUS [AUG(USTUS) GERM(ANICUS)]
 DAC]I[CU]S PONT(IFEX) MAX(IMUS)
 TRIB(UNICIA) POTEST(ATE) XIII
 IMP(ERATOR) VI CO(N)S(UL) V P(ater) P(atriae)
 ?VICTO EXERC]ITU D[ACORUM]
 ?---- ET SARMATA]RUM
 ---------------------]E
Samalla paikalla sijaitsi myös alttari, joka oli pystytetty vuonna 92 tapahtuneen taistelun muistoksi, jossa sarmaatit tuhosivat täysin roomalaisen Legio XXI Rapaxin. Alttariin oli listattu 3000 legioonalaisen ja auxilia-joukkojen sotilaan nimet.
Van Canto

Van Canto on saksalainen vuonna 2006 perustettu a cappella -metalliyhtye. Sen muodostaa viisi laulajaa ja rumpali. Yhtye julkaisi ensimmäisen albuminsa "A Storm" heti perustamisen jälkeen. "A Storm" -levyllä on seitsemän yhtyeen omaa kappaletta sekä coverversiot Metallican ”Battery”-kappaleesta ja ”Stora rövardansen” elokuvasta "Ronja, Ryövärintytär". Joulukuussa 2007 yhtye teki sopimuksen Gun Records/Sony BMG:n kanssa.
Yhtye on tehnyt useita musiikkivideoita. Yhdessä niistä se esittää Nightwishin kappaleen ”Wishmaster”.
Viktor Kudinski

Viktor Kudinski (17. kesäkuuta 1943 Kiova – 18. elokuuta 2005 Kiova) oli neuvostoliittolainen este- ja kestävyysjuoksija.
Kudinski voitti Budapestin EM-kilpailuissa 1966 kultaa 3 000 metrin estejuoksussa ajalla 8.26,6. Méxicon 1968 olympialaisissa hän keskeytti. Sisäratojen EM-kilpailuissa hän voitti 3 000 metrin juoksussa Madridissa 1968 kultaa ajalla 8.10,22.
Carl Niclas Hellenius

Carl Niclas Hellenius, myöh. von Hellens (1745–1820), oli suomalainen kasvitieteilijä ja Turun Akatemian talousopin ja luonnonhistorian professori.
Hellenius aloitti opintonsa Turun Akatemiassa vuonna 1764 ja opiskeli aluksi luonnonhistoriaa Pehr Kalmin ja kemiaa Pehr Adrian Gaddin johdolla. Lääketieteen professori Johan Haartman sai hänet kuitenkin kiinnostumaan lääketieteestä. Hellenius lähtikin 1774 jatkamaan opintojaan Uppsalan yliopistoon, josta valmistui lääketieteen tohtoriksi vuonna 1777. Uppsalan yliopistossa hän oli mm. Carl von Linnén oppilaana.
Hellenius palasi Turkuun vuonna 1778, jossa hän toimi lyhyen aikaa akatemiassa lääketieteen opettajana. Samalla hän tutki kasvitiedettä. Talousopin professuuria hoitaneen Pehr Kalmin kuoltua vuonna 1779 hän haki tältä vapautunutta virkaa, muttei tullut valituksi. Vuonna 1780 hänet nimitettiin akatemian kasvitieteellisen puutarhan esimieheksi, jossa tehtävässä hän myös opetti kasvitiedettä opiskelijoille. Talousopin professoriksi 1780 nimitetyn Salomon Kreanderin kuoltua vuonna 1792 virka nimettiin uudelleen talousopin ja luonnonhistorian professuuriksi. Tämä johtui siitä, että ns. hyödyn aikakaudelle tyypillinen ajattelu oli väistymässä, ja hyödyn lisäksi haluttiin huomioida tieteellisiä tavoitteita. Hellenius haki uudelleen virkaa, ja tuli tällä kertaa valituksi. Hän toimi akatemian rehtorina vuosina 1789 ja 1802. 
Hellenius oli varsin uuttera tutkija ja kirjoittaja. Luonnonhistoria oli hänen aikanaan enimmäkseen lajien kuvausta, mutta joskus von Hellens sivusi kirjoituksissaan yleisen biologian aiheita. Kasvitieteen ohella hän oli kiinnostunut eläintieteestä, erityisesti linnuista ja hyönteisistä. Von Hellens teki myös suuren työn Turun akatemian kasvitieteen hyväksi. Hän järjesti kasvitieteellisen puutarhan uudelleen ja kartutti sen lajimäärän parista sadasta yli kahteen tuhanteen. Lisäksi hän kartutti akatemian kasvikokoelmaa. Akatemian kokoelmat kuitenkin tuhoutuivat Turun suurpalossa vuonna 1827.
Hellenius jäi eläkkeelle vuonna 1816, jolloin hänet aateloitiin. Tässä yhteydessä hän muutti nimensä muotoon "von Hellens". Hänen seuraajakseen professorin virkaan nimitettiin Carl Reinhold Sahlberg.
Anatoli Kurjan

Anatoli Kurjan (s. 11. helmikuuta 1942) on neuvostoliittolainen estejuoksija.
Kurjan saavutti Budapestin EM-kilpailuissa 1966 hopeaa 3 000 metrin estejuoksussa ajalla 8.28,0. Hän hävisi maanmiehelleen Viktor Kudinskille 1,4 sekunnin erolla.
Nikolai Sokolov

Nikolai Sokolov (28. elokuuta 1930 – 2009) oli neuvostoliittolainen estejuoksija ja olympiamitalisti.
Sokolov saavutti Rooman 1960 olympialaisissa 3 000 metrin estejuoksussa hopeaa ajalla 8.36,4. Hän hävisi kultamitalisti Zdzisław Krzyszkowiakille 2,2 sekunnin erolla. Belgradin EM-kilpailuissa 1962 hän saavutti pronssia ajalla 8.40,6.
Zoltán Vámos

Zoltán Vámos (27. tammikuuta 1936 Timișoara – 2001 Timișoara) oli romanialainen yleisurheilija. Hän menestyi aluksi 1 500 metrin juoksussa ja myöhemmin 3 000 metrin estejuoksussa.
Vámos sijoittui Rooman 1960 olympialaisten 1 500 metrin juoksussa viidenneksi ajalla 3.40,8. Tämän jälkeen hän keskittyi estejuoksuun ja saavutti Belgradin EM-kilpailuissa 1962 hopeaa ajalla 8.37,6. Hän hävisi kisan voittaneelle Gaston Roelantsille viidellä sekunnilla. Budapestin EM-kilpailuissa 1966 hän sijoittui estejuoksussa seitsemänneksi ajalla 8.34,0.
Mikko Alanko

Mikko Alanko (s. 2. tammikuuta 1981) on suomalainen entinen salibandymaalivahti. Alanko edusti urallaan Rangersia, SSV:tä, Balrog Oilersia ja Oilersia. Hän oli voittamassa SM-kultaa SSV:n riveissä.
Jevgenija Poljakova

Jevgenija Andrejevna Poljakova (, s. 29. toukokuuta 1983) on venäläinen pikajuoksija.
Poljakova voitti 2007 Venäjän sisäratojen mestaruuden 60 metrin juoksussa. Saman vuoden Birminghamin sisäratojen EM-kisoissa hän voitti matkan EM-hopeaa ajalla 7,18. Osakan MM-kisoissa hän karsiutui 100 metrin juoksun välierissä ajalla 11,16 ja voitti samana vuonna Venäjän mestaruuden 100 metrillä. Seuraavana vuonna Poljakova juoksi Valencian sisäratojen MM-kisoissa 60 metrillä viidenneksi. Ulkoradoilla hän voitti maansa mestaruuden 100 metrillä ja karsiutui Pekingin olympialaisissa 100 metrin välierissä. Pekingissä Poljakova oli mukana Venäjän joukkueessa, joka alun perin voitti 4 × 100 metrin viestijuoksun, mutta joukkue menetti voittonsa vuonna 2016 kun joukkueessa juossut Julija Tšermošanskaja jäi kiinni dopingin käytöstä. Sisäratojen EM-kilpailuissa Torinossa 2009 Poljakova voitti kultaa 60 metrillä ajalla 7,18. Saman vuoden Berliinin MM-kisoissa hän karsiutui 100 metrin puolivälierissä. Dohan sisäratojen MM-kisoissa 2010 hän karsiutui välierissä 60 metrillä.
Poljakova on naimisissa kolmiloikkaaja Ljukman Adamsin kanssa.
Lähde: IAAF
Pavel Sisojev

Pavel Sisojev on neuvostoliittolainen yleisurheilija, jonka päälaji oli 3 000 metrin estejuoksu.
Sisojev saavutti saavutti 3 000 metrin estejuoksussa pronssia Helsingin EM-kilpailuissa 1971 ajalla 8.26,4.
Vladimir Dudin

Vladimir Dudin (s. 13. joulukuuta 1941) on neuvostoliittolainen yleisurheilija, jonka päälaji oli 3 000 metrin estejuoksu.
Dudin juoksi 3 000 metrin estejuoksussa maailmanennätysajan 8.22,2 Kiovassa 19. elokuuta 1969. Noin kuukausi myöhemmin hän saavutti Ateenan EM-kilpailuissa estejuoksussa pronssia ajalla 8.26,6. Helsingin EM-kilpailuissa 1971 hän sijoittui yhdeksänneksi ajalla 8.39,0. Maailmanennätyksen häneltä vei australialainen Kerry O'Brien heinäkuussa 1970.
Filostratos

Filostratos (, ) voi viitata seuraaviin antiikin aikaisiin henkilöihin: